CELEX: 52016PC0226
Language: sl
Date: 2016-04-22
Title: Predlog SKLEP SVETA o stališču v imenu Evropske unije v zvezi s sklepi, ki jih stalna komisija Eurocontrola sprejme o centraliziranih storitvah

EVROPSKA KOMISIJA
            Bruselj, 22.4.2016
            COM(2016) 226 final
            2016/0118(NLE)
            Predlog
            SKLEP SVETA
            o stališču v imenu Evropske unije v zvezi s sklepi, ki jih stalna komisija Eurocontrola sprejme o centraliziranih storitvah  
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               1.1.Razlogi za predlog in njegovi cilji
            
            
               Splošno
            
            
               Svet je 8. decembra 2015 sprejel Sklep (EU) 2015/2394 o stališču, ki ga države članice v imenu Evropske unije zavzamejo v zvezi s sklepi, ki jih stalna komisija Eurocontrola sprejme o vlogah in nalogah Eurocontrola ter o centraliziranih storitvah. Te sklepe o centraliziranih storitvah naj bi stalna komisija Eurocontrola sprejela 9. decembra 2015, da bi Eurocontrol lahko pripravil ureditve glede financiranja in javnih naročil ter tehnične specifikacije za pravočasno uvedbo novih „evropskih podatkovnih komunikacijskih storitev zrak–zemlja“ (European Air/Ground Data Communication Services – EAGDCS).
            
            
            
               Ker Unija ni sprejeta v stalno komisijo, naj bi sklep Sveta izvajale države članice, ki sodelujejo v stalni komisiji in skupaj ravnajo v interesu Unije. 
            
            
            
               Svet je sklenil, da bi moralo biti stališče Unije, da se odloži sprejetje sklepa o centraliziranih storitvah s strani Eurocontrola, ker ni bilo na voljo dovolj informacij za oceno vsebine takega sklepa. Poleg tega bi lahko takšen sklep prejudiciral prihodnje dejavnosti Eurocontrola tako, da bi to škodovalo dejavnosti Unije na tem področju, zlasti glede raziskav o upravljanju zračnega prometa enotnega evropskega neba (SESAR).
            
            
            
               Ker se Eurocontrol trenutno ukvarja z razvojem 18 različnih centraliziranih storitev, stališče Unije ni zajemalo le EAGDCS, temveč vse centralizirane storitve, ki se morda razvijajo z namenom izvajanja, saj so vse podobno povezane z dejavnostjo Unije na tem področju, zlasti glede SESAR.
            
            
            
               Stalna komisija Eurocontrola 9. decembra 2015 zaradi navedenega stališča Unije ni sprejela sklepa v zvezi z EAGDCS. Namesto tega je bilo sklenjeno, da bi moral Eurocontrol nadaljevati z delom pri reviziji sklepa o centraliziranih storitvah v tesnem sodelovanju z deležniki in da bi moral tudi predložiti oceno gospodarskega vpliva izvajanja in delovanja EAGDCS.
            
            
            
               Agencija Eurocontrol in deležniki v sektorju so 9. februarja 2016 Komisiji poslali od obeh strani podpisan revidirani predlog za EAGDCS, v katerem sta obe strani navedli, da je zahtevana ocena gospodarskega vpliva na voljo v dokončanih študijah izvedljivosti, ki so bile predložene Izvajalski agenciji za inovacije in omrežja (Innovation & Networks Executive Agency – INEA) v drugi polovici leta 2015.  Vendar te študije vsebujejo le površno analizo stroškov in koristi, zato je še vedno potrebna popolna ocena gospodarskega vpliva centralizacije EAGDCS.
            
            
            
               Poleg tega lahko agencija Eurocontrol stalni komisiji Eurocontrola predlaga, naj sprejme ta nov sklep o EAGDCS v pisnem postopku.
            
            
            
         
         
            
               Ta predlog za sklep Sveta se nanaša na EAGDCS. V njem je predlagano, naj se glede razvoja demonstratorja načeloma spodbuja sodelovanje med agencijo Eurocontrol in izvajalci navigacijskih služb zračnega prometa v državah pogodbenicah Eurocontrola ter upravljavcem omrežja. V predlogu pa so opredeljeni tudi trije pomembni pogoji, ki bi jih moral tak sklep vsebovati. 
            
            
            
               Prvič je treba pri razvoju demonstratorja dosledno upoštevati tehnično delo, ki ga opravlja skupno podjetje SESAR (SPS). S tem bi se izognili neusklajenosti med tekočim in morebitnim prihodnjim delom obeh organizacij na področju razvoja zadevnih centraliziranih služb. 
            
            
            
               Drugič je treba zagotoviti sodelovanje EASA, saj bo morala EASA opraviti certifikacijo in nadzor vseh storitev, ki se bodo centralno zagotavljale, in sicer pred njihovo uvedbo. S tem bi se izognili morebitnim neskladjem na tem področju in tako zagotovili, da bodo sredstva iz pristojbin na zračnih poteh in podpore Unije porabljena kar najbolj učinkovito.
            
            
            
               Navsezadnje morajo biti pogoji tega sklepa taki, da ne vplivajo na javna naročila, uvedbo in delovanje takšnih storitev na notranjem trgu. Da bi čim bolj povečali stroškovno učinkovitost, bi bilo treba ohraniti uporabo pravil EU glede javnih naročil v zvezi s tovrstnimi storitvami, ki se opravljajo v okviru enotnega evropskega neba. 
            
            
            
               Zgoraj navedeni pogoji so bistvenega pomena. Glede na njihovo naravo in obseg so lahko pomembni tudi za stališča Unije v zvezi s prihodnjimi sklepi Eurocontrola na področju centraliziranih storitev. Komisija bo ta vprašanja podrobneje preučila vsakokrat, ko se pojavi potreba po novem predlogu.
            
            
            
               Ozadje razvoja centraliziranih storitev za upravljanje zračnega prometa 
            
            
               Delo agencije Eurocontrol glede centraliziranih storitev je od konca leta 2012, ko se je začelo, znatno napredovalo. Stalna komisija je februarja leta 2014 pooblastila agencijo Eurocontrol za začetek postopnega pristopa k oceni in prikazu operativne, tehnične in finančne izvedljivosti teh morebitnih centraliziranih storitev ob upoštevanju različnih ravni razvoja navedenih storitev. Odtlej je agencija Eurocontrol izvedla vrsto delavnic in razvila zamisli za delovanje (Concepts of Operations – CONOP) za številne centralizirane storitve. Izvedla je analizo stroškov in koristi, ki jo je potrdil neodvisni svetovalec, čeprav podrobnosti te analize niso bile predmet javnega nadzora.
            
            
               2.PRAVNI ELEMENTI PREDLOGA
            
            
            
               Glede na opisano ozadje, zlasti razpoložljivost revidiranega predloga za EAGDCS, in na podlagi člena 100(2) in člena 218(9) PDEU se predlaga sprejetje novega stališča v imenu Unije v zvezi s sklepi, ki jih stalna komisija Eurocontrola sprejme o centraliziranih storitvah.
            
            
               2016/0118 (NLE)
            
            
               Predlog
            
            
               SKLEP SVETA
            
            
               o stališču v imenu Evropske unije v zvezi s sklepi, ki jih stalna komisija Eurocontrola sprejme o centraliziranih storitvah  
            
            
               SVET EVROPSKE UNIJE JE –
            
         
         
            
               ob upoštevanju Pogodbe o delovanju Evropske unije, in zlasti člena 100(2) in člena 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V Sklepu Sveta (EU) 2015/2394 z dne 8. decembra 2015 je bilo določeno stališče Unije v zvezi s sklepom, ki naj bi ga stalna komisija Eurocontrola sprejela 9. decembra 2015 o centraliziranih storitvah, da bi Eurocontrol lahko pripravil ureditve glede financiranja in javnih naročil ter tehnične specifikacije za pravočasno uvedbo novih „evropskih podatkovnih komunikacijskih storitev zrak–zemlja“ (European Air/Ground Data Communication Services – EAGDCS).
            
            
               (2)Stališče Unije je bilo, da naj se sprejetje sklepa o takšnih storitvah s strani Eurocontrola odloži, ker ni bilo na voljo dovolj informacij za oceno vsebine takega sklepa in ker bi takšen sklep lahko prejudiciral prihodnje dejavnosti Eurocontrola tako, da bi to škodovalo dejavnosti Unije na tem področju.
            
            
               (3)Zaradi navedenega stališča Unije stalna komisija Eurocontrola 9. decembra 2015 ni sprejela sklepa o EAGDC in je agencijo Eurocontrol pozvala, naj nadaljuje delo pri reviziji predloga v tesnem sodelovanju z deležniki v sektorju in predloži oceno gospodarskih stroškov EAGDCS.
            
            
               (4)Agencija Eurocontrol in deležniki v sektorju so 9. februarja 2016 predstavili revidiran predlog o EAGDCS, ki ga podpirata obe strani, in zagotovili, da je ocena gospodarskih stroškov v celoti na voljo v obstoječih študijah izvedljivosti.
            
            
               (5)Agencija Eurocontrol lahko stalni komisiji Eurocontrola predlaga, naj sprejme nov sklep o EAGDCS v pisnem postopku.
            
            
               (6)Sklep zadeva razvoj demonstratorja za EAGDCS. Ima pravne učinke, saj ureja primere, ki spadajo na področje prava Unije, in ima lahko glede na svojo vsebino konkretne posledice za te primere. To lahko vpliva na koristi, ki izhajajo iz tehničnega dela na področju storitev podatkovnih zvez, ki ga izvaja skupno podjetje SESAR, povzroči tveganje za neskladja na področju certificiranja in nadzora – glede na vlogo EASA na tem področju –, s tem pa tudi tveganje za neučinkovito porabo sredstev, ki izhajajo iz pristojbin na zračnih poteh in podpore Unije, ter stroškovno učinkovitost zadevnih razvojnih dejavnosti, ki jih izvaja Unija v okviru projekta SESAR.
            
            
               (7)Glede na prednosti, ki jih je mogoče pričakovati od razvoja demonstratorja, bi bilo treba načeloma podpirati ustrezno sodelovanje. Vendar bi moral sklep vsebovati pogoje, ki glede zgoraj navedenih točk varujejo interese Unije. 
            
            
               (8)Zato bi bilo treba določiti stališče, ki se v stalni komisiji Eurocontrola zavzame v imenu Unije – 
            
            
               JE SPREJEL NASLEDNJI SKLEP:
            
            
               Člen 1
            
            
               Stališče, ki ga države članice v imenu Unije zavzamejo v stalni komisiji Eurocontrola, je, da se podpre nadaljnje sodelovanje agencije Eurocontrol z izvajalci navigacijskih služb zračnega prometa v državah pogodbenicah Eurocontrola kot tudi z upravljavcem omrežja pri razvoju demonstratorja za evropske podatkovne komunikacijske storitve zemlja–tla (EAGDCS) v okviru projekta SESAR, vključno z razvojem ustreznega upravljanja in financiranja ter pripravo popolne ocene gospodarskega vpliva. Takšen sklep pa zagotavlja, da:  
            
            
               –so rezultati tehničnega dela v zvezi s podatkovnimi zvezami, ki ga izvaja skupno podjetje SESAR, v celoti upoštevani, 
            
            
               –se dejavnosti na podlagi sklepa izvajajo v sodelovanju z EASA, če se nanašajo na pripravljalno delo EASA za prihodnje certificiranje in nadzor EAGDCS, in 
            
            
               –to ne vpliva na katero koli javno naročilo v zvezi z EAGDCS kot tudi ne na uvedbo in delovanje EAGDCS.
            
            
            
               Države članice delujejo skupaj v interesu Unije.
            
            
               Člen 2
            
         
         
            
               Ta sklep začne veljati na dan sprejetja.
            
            
               V Bruslju,
            
            
               
                     Za Svet
               
               
                     Predsednik